Prezident xotin-qizlarni bayram bilan muborakbod etdi

06.03.2021
Toshkentdagi Xalqaro kongress markazida 8-mart – Xalqaro xotin-qizlar kuniga bagʻishlangan bayram tadbiri boʻlib oʻtmoqda.
Bayramda O‘zbekiston Respublikasi Prezidenti Shavkat Mirziyoev ishtirok etmoqda.
Tadbir avvalida davlatimiz rahbari xotin-qizlarni ushbu ayyom bilan tabriklab, ularga mehri, ehtiromini izhor etdi.
– Sizlar biz uchun avvalo muqaddas ona, aziz Vatan, oila timsoli, bitmas-tuganmas mehr, ezgulik va kuch-gʻayrat manbaidirsiz, – dedi Shavkat Mirziyoev.
Prezident xotin-qizlarning barcha sohalardagi faolligi, ayniqsa, pandemiya sharoitida aholi salomatligini asrash va bolalarni oʻqitishdagi fidoyiligini alohida ta'kidladi.
Bugungi kunda mamlakatimizda mehnat bilan band aholining 45 foizini xotin-qizlar tashkil etadi. Boshqaruv tizimida ularning ulushi 33 foizga yetdi. Bir yarim mingga yaqin ayollar rahbarlik lavozimlarida ishlamoqda. Bu boradagi salohiyatni yanada oshirish maqsadida 6 mingdan ziyod faol xotin-qizlardan iborat kadrlar zaxirasi shakllantirilgani qayd etildi.
Davlatimiz rahbari 6 ta tumanda ayollar hokim vazifasida ishlayotganini ta'kidlab, ularni olqishladi.
Ayollarning huquq va manfaatlarini ta'minlash, ularga koʻmaklashish boʻyicha eng quyi boʻgʻin – mahalla va xonadongacha kirib boradigan vertikal tizim yaratilmoqda. Keyingi uch oyda ijtimoiy himoyaga muhtoj 80 ming nafar xotin-qizning muammolari hal etildi, 32 ming nafari ish bilan ta'minlandi.
Oilaviy tadbirkorlikni rivojlantirish uchun qariyb 215 ming oilaga 6 trillion soʻmdan ziyod kredit mablagʻlari ajratildi. Uy-joy sotib olish uchun 1 ming 250 nafar xotin-qizlarga salkam 22 milliard soʻmlik boshlangʻich badallar toʻlab berildi.
Prezidentimiz ayollarni moddiy, ijtimoiy qoʻllab-quvvatlash boʻyicha bugun yana bir qarorni imzolaganini ma'lum qildi. Unga koʻra, joriy yilda turmush sharoiti ogʻir ayollar hamda yolgʻiz onasi qaramogʻida oʻsgan qizlarni uy bilan ta'minlash maqsadida byudjetdan 210 milliard soʻm, boshpanasi boʻlmaganlarni ijtimoiy turar joylar bilan qamrab olish uchun yana 211 milliard soʻm yoʻnaltirilishi aytildi. Shuningdek, muhtoj xotin-qizlarga moddiy yordam berish, ularni davolatish, kasb-hunarga oʻqitish, ish bilan ta'minlash uchun ham katta mablagʻlar ajratiladi.
Davlat rahbarining nutqi xalqimizga, ayniqsa, yosh yigit-qizlarga murojaat, da'vat ham boʻldi.
– Oila – mehr va baxt qoʻrgʻoni. Oila bor ekan, farzand degan bebaho ne'mat bor, insoniy qadr-qimmat va ma'naviyat bor. Oilaviy baxt bu – eng ulugʻ saodatdir. Mashhur qoʻshiqlardan birida aytilganidek, “Uyida baxti borlar har yerda baxtiyordir”. Men aziz yigit-qizlarimizga murojaat qilib aytmoqchiman: turmush qurishga, oilaga, farzand taqdiriga nihoyatda chuqur mas'uliyat bilan qarang. Bu masalaga yuzaki yondashib, ham oʻzingiz, ham oʻzga bir inson hayotini xavf ostiga qoʻymang”, – deya ta'kidladi Shavkat Mirziyoev.
Bu borada koʻpni koʻrgan mahalla faollari, muhtaram nuroniylar va yoshlarga katta ishonch bildirildi.
Ma'lumki, shu yil 22-fevral' kuni davlatimiz rahbari Birlashgan Millatlar Tashkilotining Inson huquqlari boʻyicha kengashi sessiyasida nutq soʻzlab, ijtimoiy-siyosiy hayotda va tadbirkorlik sohasida ayollarning rolini tubdan oshirishga qaratilgan ishlar qat'iy davom ettirilishini ta'kidlagan edi.
Bayram tadbirida Prezident shu boradagi vazifalarni birgalikda amalga oshirish masalalariga toʻxtalib oʻtdi. Qizlar tarbiyasi, ularni mustaqil hayotga tayyorlash, zamonaviy bilim va hunarlarni egallashi, ish joyiga ega boʻlishi, jamiyatda munosib oʻrin topishiga alohida ahamiyat berishimiz zarurligini ta'kidladi.